১০০ ডায়াল নিয়ে সাধারণ মানুষের অভিযোগ বিস্তর। সাধারণ মানুষের সেই অভিযোগ থেকে মুক্তি পেতে এবং কলকাতা পুলিশের ভাবমূর্তি উজ্জ্বল করতে তাই লালবাজার কোমর বেঁধে নেমেছে। সম্প্রতি যে পুলিশকর্মীরা ১০০ ডায়ালের ফোন ধরেন, তাঁদের উদ্দেশে ২০ দফা নির্দেশিকা জারি করেছেন পুলিশ কর্তারা। কলকাতার পুলিশ কমিশনার রাজীব কুমারের সিদ্ধান্তেই এই নির্দেশিকা তৈরি হয়েছে। নির্দেশিকায়, ১০০ ডায়ালে যাঁরা ফোন করবেন তাঁদের সঙ্গে কী ধরনের ব্যবহার করতে হবে এবং পুলিশকর্মীরা কীভাবে দায়িত্ব পালন করবেন, তার পুঙ্খানুপুঙ্খ বর্ণনা দেওয়া হয়েছে।
লালবাজার সূত্রের খবর, নির্দেশিকায় বলা হয়েছে, প্রথমেই নমস্কার জানিয়ে ‘কলকাতা পুলিশ কন্ট্রোল রুম থেকে বলছি’, বলে কথা শুরু করতে হবে। বক্তার নাম, ঠিকানা, কোথা থেকে কথা বলছেন জেনে নিয়ে নথিভুক্ত করতে হবে তা। বক্তা তা না জানাতে চাইলে সবিনয়ে মেনে নিতে হবে। তারপর তাঁকে বলতে হবে, কীভাবে তাঁকে সাহায্য করা যেতে পারে তা দয়া করে বলতে।
সেইসঙ্গে, সমস্যা মন দিয়ে শুনতে হবে। কী ধরনের সমস্যা বুঝে নিয়ে বক্তাকে বলতে হবে, চিন্তার কারণ নেই, এখনই ব্যবস্থা নেওয়া হচ্ছে। এরপর বক্তাকে ফোন করে বলতে হবে, ১০০ ডায়ালে ফোন করার জন্য ধন্যবাদ।
১০০ ডায়ালে খুন, ধর্ষণ, ডাকাতি, রাহাজানি, অপহরণের অভিযোগ এলে সঙ্গে সঙ্গে স্থানীয় থানাকে জানাতে হবে। থানার অফিসারকে বলতে হবে ঘটনাস্থলে পুলিশ পাঠাতে। জানাতে হবে    কন্ট্রোল রুমকেও।
নির্দেশিকায় বলা হয়েছে, গাড়ি চুরি বা অপরাধ করে গাড়িতে পালানোর ঘটনার খবর ১০০ ডায়ালে এলে শহরের সব থানা, কন্ট্রোল রুম এবং ট্র্যাফিক কন্ট্রোল রুমকে দ্রুত ব্যবস্থা নেওয়ার জন্য বলতে হবে। রাস্তাঘাটে মহিলাদের বিরক্ত করার বা শ্লীলতাহানির ঘটনার খবর এলে যিনি ফোন করে জানাবেন, তাঁর থেকে দুষ্কৃতীদের চেহারা বা পোশাকের বর্ণনা জেনে স্থানীয় থানা এবং টহলদারি ভ্যানকে জানানোর ব্যবস্থা করতে হবে। কলকাতা পুলিশের এলাকার বাইরের কোনও ঘটনার বিষয়ে কেউ জানালে তাঁকে
মার্জিতভাবে বলতে হবে, সেটি অন্য পুলিশের অধীন এলাকায়। সেই এলাকার পুলিশের সঙ্গে বক্তার টেলিফোন লাইন সংযোগ করে দেওয়ারও নির্দেশ দেওয়া হয়েছে পুলিশকর্মীদের। কেউ নিজে থেকে না চাইলে কোনওভাবেই তাঁকে নম্বর দিয়ে থানা বা কোনও সংস্থায় সরাসরি ফোন করতে বলা যাবে না। যিনি ফোন ধরবেন, সেই পুলিশকর্মীকেই সমস্যাগ্রস্ত মানুষের জন্য সব জায়গায় ফোন করতে হবে।
কেউ ফোন করে সমস্যার কথা জানানোর পর কিছুক্ষণ পরে তাঁকে ফোন করে জানতে চাইতে হবে, সেখানে পুলিশ গেল কি না এবং তাঁর সমস্যার সমাধান হয়েছে কি না। না হলে কন্ট্রোল রুমকে ফের জানাতে হবে। কেউ ফোন করে অভদ্র আচরণ করলেও মাথা ঠান্ডা রেখে তাঁকে বারণ করতে হবে যেন তিনি ওই আচরণ না করেন। 
লালবাজারের এক কর্তার কথায়, ‘‘১০০ ডায়ালের প্রতি মানুষের একশো শতাংশ আস্থা তৈরি হোক। এটাই আমরা চাইছি।’’